Broj: 711-I-1785-M-292/22-02-23

Zagreb, 7. lipnja 2022.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva, te Tončice Božić, Aleksandre Jozić-Ileković i Tatijane Vučetić kao članova Povjerenstva, na temelju članka 32. stavka 1. podstavka 3. Zakona o sprječavanju sukoba interesa („Narodne novine“ broj 143/21., u daljnjem tekstu: ZSSI/21), **na zahtjev obveznica Marina Kovač,** **ravnateljica Neuropsihijatrijske bolnice Dr. Ivan Barbot Popovača,** za davanjem mišljenja Povjerenstva, na 175. sjednici, održanoj 7. lipnja 2022., daje sljedeće:

**MIŠLJENJE**

**Obveznica Marina Kovač, ravnateljica Neuropsihijatrijske bolnice Dr. Ivan Barbot Popovača, može istovremeno uz obnašanje navedene dužnosti biti članica Upravnog vijeća Visoke škole Ivanić-Grad, kao ustanove koja je aktom Gradskog vijeća Grada Ivanić-Grada utvrđena pravnom osobom od posebnog interesa, ukoliko već nije članica drugih dviju ustanova od posebnog interesa, ali bez prava na naknadu u ovoj ulozi, osim prava na naknadu putnih i drugih opravdanih troškove**

Obrazloženje

Zahtjev za davanjem mišljenja Povjerenstva podnijela je Marina Kovač, ravnateljica Neuropsihijatrijske bolnice Dr. Ivan Barbot Popovača. U knjigama ulazne pošte Povjerenstva zahtjev je zaprimljen 27. svibnja 2022. pod poslovnim brojem 711-U-5618-M-292/22-01-2, povodom kojeg se vodi predmet broj M-292/22.

Člankom 3. stavkom 1. točkom 65. ZSSI/21-a propisano je da su obveznici u smislu navedenog Zakona ravnatelji ustanova u zdravstvu kojima je osnivač Republika Hrvatska ili jedinica lokalne i područne (regionalne) samouprave, slijedom čega je Marina Kovač, ravnateljica Neuropsihijatrijske bolnice Dr. Ivan Barbot Popovača, kojoj je jedini osnivač Sisačko-moslavačka županija, obveznik navedenoga Zakona.

Člankom 8. stavkom 3. i 4. ZSSI/21-a propisano je da su obveznici u slučaju dvojbe predstavlja li neko ponašanje povredu odredbi toga Zakona, dužni zatražiti mišljenje Povjerenstva, koje će potom dati obrazloženo mišljenje u roku od 15 dana od dana primitka zahtjeva.

U podnesenom zahtjevu obveznica navodi da je 1. ožujka 2022. imenovana članicom Upravnog vijeća Visoke škole Ivanić-Grad, čiji je osnivač Grad Ivanić-Grad te da je primila dvije naknade pojedinačnog neto iznosa 400,00 kuna (ukupno 800,00 kuna). Obveznica postavlja pitanje može li biti član Upravnog vijeća Visoke škole Ivanić-Grad i, ako može, pod kojim uvjetima.

Člankom 18. stavkom 1. ZSSI/21-a propisano je da obveznici ne mogu biti članovi uprave ili upravnih odbora i nadzornih odbora trgovačkih društava, upravnih vijeća ustanova odnosno nadzornih odbora izvanproračunskih fondova niti mogu obavljati poslove upravljanja u poslovnim subjektima.

Člankom 18. stavkom 2. ZSSI/21-a propisano je da iznimno od stavka 1. toga članka, obveznici mogu biti članovi dvaju nadzornih odbora povezanih trgovačkih društava, ali bez prava na naknadu te članovi u najviše do dva upravna vijeća ustanova odnosno nadzorna odbora izvanproračunskih fondova koji su od posebnog državnog interesa odnosno od posebnog interesa za jedinicu lokalne i područne (regionalne) samouprave, osim ako posebnim zakonom nije određeno da je obveznik član upravnog vijeća ustanove odnosno nadzornog odbora izvanproračunskog fonda po položaju. Za članstvo u upravnim vijećima ustanova odnosno nadzornim odborima izvanproračunskih fondova obveznik nema pravo na naknadu, osim prava na naknadu putnih i drugih opravdanih troškova.

Prema članku 18. stavku 4. ZSSI/21-a predstavničko tijelo jedinice lokalne odnosno područne (regionalne) samouprave utvrđuje popis pravnih osoba od posebnog interesa za tu jedinicu.

Uvidom u Odluku o utvrđivanju popisa pravnih osoba od posebnog interesa za Grad Ivanić-Grad („Službeni glasnik Grada Ivanić-Grada“, broj 3/22.), koju je Gradsko vijeće Grada Ivanić-Grada donijelo na sjednici održanoj 29. ožujka 2022., utvrđeno je da se Visoka škola Ivanić-Grad navodi kao ustanova od posebnog interesa za Grad Ivanić-Grad.

Sukladno svemu navedenom, Povjerenstvo zaključuje da obveznica Marina Kovač, ravnateljica Neuropsihijatrijske bolnice Dr. Ivan Barbot Popovača, može istovremeno uz obnašanje navedene dužnosti biti član Upravnog vijeća Visoke škole Ivanić-Grad, kao ustanove koja je aktom Gradskog vijeća Grada Ivanić-Grada utvrđena pravnom osobom od posebnog interesa za Grad Ivanić-Grad, ukoliko već nije članica drugih dviju ustanova od posebnog interesa.

Prema članku 18. stavku 2. ZSSI/21-a za članstvo u navedenom Upravnom vijeću obveznica Marina Kovač nema pravo na naknadu, osim prava na naknadu putnih i drugih opravdanih troškova. Slijedom navedenoga, Povjerenstvo je dalo mišljenje kao što je navedeno u izreci ovoga akta.

PREDSJEDNICA POVJERENSTVA

Nataša Novaković, dipl. iur.

Dostaviti:

1. Obveznica Marina Kovač, elektroničkom dostavom
2. Objava na internetskoj stranici Povjerenstva
3. Pismohrana